આ ભક્તને પણ નવાઈ લાગે છે કે, અત્યાર સુધી અહીં કંઈ જ નહોતું માત્ર વનસ્પતિ જ હતી. ત્યાં અચાનક સ્વચ્છ, નિર્મળ પાણી ક્યાંથી આવ્યું? એ જેવું પાણી પીવે છે, ત્યારે તેને એક વિશિષ્ટ અનુભૂતિ થાય છે. તેને ગૂઢ અવાજો સંભળાવા લાગે છે. તેને ખબર પડી જાય છે કે, મારી આસપાસ મારા સિવાય પણ કોઈ છે. તે આ અવાજને પણ પ્રણામ કરતાં કહે છે કે, હું આપને સાંભળી શકું છું, પરંતુ જોઈ શકતો નથી. આપ જે પણ હો આપને અંતઃકરણપૂર્વક મારા પ્રણામ. આટલું કહેતાં જ બે મહાપુરુષો કે જેઓ વાતચીત કરતાં હોય છે, તે આ ભક્તની સામે પ્રગટ થાય છે.